**Balatonendréd Község Önkormányzata Képviselő-testületének 11/2023. (V. 25.) önkormányzati rendelete**

**a közterületek elnevezésének rendjéről, valamint a házszám-megállapítás helyi szabályairól**

Balatonendréd Község Önkormányzatának Képviselő-testülete Magyarország helyi önkormányzatokról szóló 2011. évi CLXXXIX. törvény 143. § (3) bekezdésében foglalt felhatalmazás alapján, Magyarország helyi önkormányzatokról szóló 2011. évi CLXXXIX. törvény 13. § (1) bekezdés 3. pontjában meghatározott feladatkörében eljárva a következőket rendeli el:

**1. Általános rendelkezések**

**1. §**

Balatonendréd község közigazgatási területén új közterületet elnevezni, új házszámot megállapítani, a korábban megállapított közterület nevet és házszámot megváltoztatni csak e rendelet szabályai szerint lehet.

**2. A közterületek elnevezésének általános szabályai**

**2. §**

(1) A közterületek nevének megállapítása és megváltoztatása Balatonendréd Község Önkormányzat Képviselő-testületének hatáskörébe tartozik.

(2) Az újonnan létesített közterület nevét, a létrejöttét követő egy éven belül kell megállapítani.

(3) Az elnevezett közterület természetes folytatásaként nyíló új útszakasz külön elnevezési eljárás nélkül a már elnevezett közterület nevét veszi fel.

(4) Közterületet személyről, tárgyról, állatról, növényről, történelmi eseményről, földrajzi névről vagy fogalomról lehet elnevezni.

**3. §**

(1) A közterület elnevezésénél figyelemmel kell lenni Balatonendréd község jellegére, történelmére, hagyományaira, földrajzi sajátosságaira. Az elnevezés lehetőleg utaljon a közterület településen belüli elhelyezkedésére és helytörténeti vonatkozására.

(2) A közterület elnevezésénél törekedni kell arra, hogy az elnevezés rövid és közérthető legyen, megfeleljen a magyar nyelvhelyesség szabályainak.

(3) A személyről történő elnevezés során törekedni kell arra, hogy az elnevezés olyan személynek állítson emléket, aki

*a)* a társadalmi élet bármely területén kimagasló érdemeket szerzett, vagy

*b)* élete és munkássága valamely módon Balatonendrédhez kötődik,

*c)* a település életében kiemelkedő szerepet játszott, hozzájárult a település fejlődéséhez.

**3. A közterület elnevezésének eljárási szabályai**

**4. §**

(1) A közterületnév megállapítását vagy megváltoztatását kezdeményezheti:

*a)* a polgármester,

*b)* a jegyző,

*c)* a helyi önkormányzat képviselője,

*d)* Balatonendréden településen lakcímmel rendelkező állampolgárok legalább 10 főből álló csoportja.

(2) A közterület neveket érintő döntés előtt szakmai vélemény kérhető a Földrajzi név bizottságtól.

(3) A Magyarország helyi önkormányzatokról szóló 2011. évi CLXXXIX. törvény 14. § (3) bekezdés szerinti esetben az önkormányzat beszerzi a Magyar Tudományos Akadémia állásfoglalását.

(4) Közterület élő személyről nem nevezhető el, továbbá közterület elnevezésekor névazonosság nem állhat elő.

**5. §**

(1) A közterület elnevezésével kapcsolatos döntést közzé kell tenni a közös hivatal hirdetőtábláján és a település honlapján.

(2) A közterület elnevezésről, közterület nevének megváltoztatásáról az alábbi szerveket kell értesíteni:

*a)* Siófoki Városi Rendőrkapitányságot,

*b)* Somogy Vármegyei Kormányhivatal Siófoki Járási Hivatalát,

*c)* Tűzvédelmi hatóságot,

*d)* Siófoki Mentőállomást,

*e)* településen működő postahivatalt,

*f)* közműszolgáltatókat,

*g)* közhiteles ingatlan-nyilvántartást vezető szervet,

*h)* települési lakcímnyilvántartót helyben,

*i)* települési adóhivatalt helyben,

*j)* az érintett tulajdonosokat.

**4. A házszám megállapítására vonatkozó szabályok**

**6. §**

(1) A lakóházakat és egyéb épületeket és az építési telkeket (a továbbiakban: ingatlan) házszámmal kell ellátni.

(2) A Külterületi ingatlan házszámának az adott ingatlan helyrajzi számát kell adni.

(3) A házszámozásnál figyelemmel kell lenni azon beépítetlen telkekre is, melyek a későbbi beépítéskor a közbenső házszámot kapják.

(4) Ingatlan megosztása esetén – ha az újonnan kialakuló telek ugyanarra a közterületre
nyílik – a házszámot az ABC nagybetűivel kell megkülönböztetni.

(5) Nyúlványos (nyeles) telek kialakításánál az ingatlan megosztás szabályait kell figyelembe venni. Telekegyesítéskor a házszámokat össze kell vonni.

(6) Ha egy ingatlan több közterülettel (utcával) érintkezik, a házszámot arról a közterületről kell megállapítani, amely felől az ingatlan megközelíthető (bejárattal rendelkezik).

(7) Az elnevezni kívánt új ingatlanhoz legközelebb eső házszámot kell alkalmazni az ABC nagybetűinek alátörésével.

**7. §**

(1) Az út, utca, körút, köz, sétány, (továbbiakban együtt: utca) házszámozását úgy kell elvégezni, hogy a számok a település központjától kifelé haladva 1-től kezdődően növekedjenek.

(2) Az utca bal oldala páros, a jobb oldala páratlan számozást kap.

(3) Terek esetén a házszámozás 1-től kezdődően az óramutató járásával megegyező irányú.

(4) A Földrajzi okokból csak egyik oldalon beépíthető utcák házszámozása 1-től kezdődően folyamatos.

(5) Az (1)–(3) bekezdés rendelkezései a rendelet hatálybalépésekor már meglévő közterületek házszámozását nem érintik.

**8. §**

(1) Ugyanazon helyrajzi számú ingatlanon álló több épület, ikerház, sorház esetében az ABC nagybetűivel történő alátörés alkalmazandó.

(2) A kialakult házszámozást követően telekegyesítéssel létrejövő ingatlanok esetében az eredeti házszámokat kötőjellel egymástól elválasztva kell feltüntetni.

(3) Egy közterületre nyíló több ingatlan azonos számmal nem jelölhető.

**9. §**

(1) A házszám megállapításáról szóló határozatot az érintett ingatlannal rendelkezni jogosultakon kívül közölni kell a 5. § (2) bekezdésében meghatározott szervekkel.

(2) A házszám megállapítással kapcsolatos hatáskört a képviselő-testület a jegyzőre ruházza át.

**5. Névtáblák elhelyezésének szabályai**

**10. §**

(1) A közterület nevét jól látható módon, névtáblán kell feltüntetni.

(2) A közterületek névtábláit a saroktelek kerítésén, a saroképületen vagy külön tartószerkezeten kell elhelyezni.

(3) A névtábla kihelyezését az érintett ingatlan tulajdonosa vagy használója tűrni köteles.

(4) A névtáblák kihelyezéséről, karbantartásáról, szükség szerinti cseréjéről, pótlásáról az önkormányzat gondoskodik.

**11. §**

A közterület elnevezésének megváltoztatása esetén a régi elnevezést feltüntető névtáblákat, a döntést követő egy évig piros átlós vonallal áthúzva eredeti helyén kell hagyni. Az új elnevezést feltüntető névtáblákat közvetlenül a régi névtábla alatt vagy felett kell elhelyezni.

**6. A házszámtábla elhelyezésének szabályai**

**12. §**

(1) A házszámot jelző táblát (továbbiakban: házszámtábla) az ingatlan utcafronti kerítésére vagy, házfalára az utcáról jól látható módon kell az ingatlan tulajdonosának, használójának elhelyezni.

(2) A házszámtábla beszerzéséről, kihelyezéséről, olvasható állapotban tartásáról, szükség szerinti cseréjéről az ingatlan tulajdonosa, használója köteles gondoskodni.

**7. Záró rendelkezések**

**13. §**

E rendelet a kihirdetést követő napon lép hatályba.

**14. §**

Hatályát veszti a 16/2013. (XII.23.) önkormányzati rendelet.

Balatonendréd, 2023. május 25.

 **Késmárki Tibor dr. Friss Attila**

 **polgármester jegyző**

Kihirdetve: a Kőröshegyi Közös Önkormányzati Hivatal Balatonendrédi Kirendeltségének hirdetőtábláján 15 napra elhelyezett hirdetménnyel 2023. május 25. napján.

 **dr. Friss Attila jegyző**